Μπρούνο Τσιρίλο

Ο Μπρούνο Τσιρίλο (Bruno Cirillo, 21 Μαρτίου 1977) είναι παλαίμαχος επαγγελματίας Ιταλός ποδοσφαιριστής. Πλέον εργάζεται ως μάνατζερ.

Καριέρα 
Ξεκίνησε την καριέρα του στην ομάδα της Ρετζίνα το 1994, καθώς όμως δεν είχε συμμετοχές δόθηκε δανεικός στην Τρικάζε, ομάδα τρίτης κατηγορίας. Επέστρεψε στη Ρετζίνα το 1998 με την οποία κέρδισε την άνοδο στο Καμπιονάτο, το ντεμπούτο του στο οποίο έγινε στις 29 Αυγούστου 1999 σε αγώνα με τη Γιουβέντους (1-1).

Την περίοδο 2000-01 αγωνίστηκε στην Ίντερ (17 συμμετοχές στο πρωτάθλημα και 7 στο κύπελλο ΟΥΕΦΑ), ενώ στη συνέχεια άλλαζε διαδοχικά ομάδες (Λέτσε, Ρετζίνα, Σιένα). Το 2005 αποκτήθηκε από την ΑΕΚ με την οποία αγωνίστηκε για δύο αγωνιστικές περιόδους (2005-06 και 2006-07).

Το 2007 αγωνίστηκε στο ισπανικό πρωτάθλημα με τη Λεβάντε και την επόμενη χρονιά επέστρεψε στην Ιταλία για να αγωνιστεί για τέταρτη φορά στη καριέρα του στη Ρετζίνα. Το καλοκαίρι του 2009 επανήλθε για δεύτερη φορά στο ελληνικό πρωτάθλημα, υπογράφοντας διετές συμβόλαιο με τον ΠΑΟΚ.

Από το καλοκαίρι του 2012 έως τον Δεκέμβριο του ίδιου έτους, είχε ένα μικρό πέρασμα από την κυπριακή Αλκή Λάρνακας, ενώ το δεύτερο μισό της ίδιας σεζόν 2012-13, ανήκε στην γαλλική ΦΚ Μετς. Στις 26 Αυγούστου του 2013, επέστρεψε με συμβόλαιο ενός έτους, στην ΑΕΚ.

Στις 21 Αυγούστου 2014, έκανε το ντεμπούτο του με την ινδική Πούνε Σίτι ενώ τελευταία ομάδα της καριέρας του, υπήρξε η Ρετζίνα Κάλτσιο.

Στις εθνικές ομάδες 
Ο Μπρούνο Τσιρίλο δεν αγωνίστηκε ποτέ στην Εθνική Ιταλίας. Αντίθετα αγωνίστηκε στην Εθνική Ελπίδων της Ιταλίας, με την οποία κατέκτησε το 2000 το Ευρωπαϊκό πρωτάθλημα Ελπίδων (νίκη στον τελικό 2-1 επί της Τσεχίας).

Την ίδια χρονιά αγωνίστηκε και με την Ολυμπιακή ομάδα της Ιταλίας στην Ολυμπιάδα του Σίδνεϊ. Στις δύο αυτές διοργανώσεις είχε συμπαίκτες μεταξύ άλλων τους Τζαμπρότα, Γκατούζο, Πίρλο, Ζανέτι, Αμπροζίνι, Αμπιάτι, Βέντολα κλπ. και προπονητή τον Μάρκο Ταρντέλι.

Προσωπική ζωή 
Το 2007 ξεκίνησε τη σχέση του με την ηθοποιό Έλενα Ασημακοπούλου, με την οποία απέκτησαν μια κόρη, την Μαρία-Ροζάρια (γενν. 13 Δεκεμβρίου 2010).

Στις 19 Μαΐου 2018, το ζευγάρι πραγματοποίησε το θρησκευτικό τους γάμο. Τον Ιούνιο του 2022, ανακοινώθηκε ο χωρισμός τους.

Στατιστικά καριέρας

Εξωτερικοί σύνδεσμοι 
Συνέντευξη του Μπρούνο Τσιρίλο (Ιούνιος 2008)

Παραπομπές 

Αμυντικοί ποδοσφαιριστές
Ιταλοί ποδοσφαιριστές
Ποδοσφαιριστές Αθλητικής Ένωσης Κωνσταντινουπόλεως
Ποδοσφαιριστές ΠΑΟΚ
Ποδοσφαιριστές Αλκής Λάρνακας
Ποδοσφαιριστές Ίντερ
Ποδοσφαιριστές Σούπερ Λιγκ Ελλάδας
Ποδοσφαιριστές Πριμέρα Ντιβιζιόν
Ποδοσφαιριστές Σέριε Α
Ποδοσφαιριστές ΟΣ Λέτσε
Ποδοσφαιριστές ΑΚ Σιένα
Ποδοσφαιριστές ΦΚ Μετς
Ποδοσφαιριστές Εθνικής Ιταλίας Κ21
Ποδοσφαιριστές Ρετζίνα Κάλτσιο
Ποδοσφαιριστές ολυμπιακής ομάδας Ιταλίας
Ποδοσφαιριστές ΦΚ Πούνε Σίτι
Ποδοσφαιριστές Α΄ κατηγορίας Κύπρου
Ποδοσφαιριστές Λεβάντε ΟΝ
Ποδοσφαιριστές Σούπερ Λιγκ Ινδίας